VEGA og All Things Live præsenterer    
**Dans vintermørket væk til Ross From Friends**   
*Den 10. februar kan du komme med til årets dansefest, når den hypede, britiske tempospecialist Ross From Friends rammer Lille VEGA.*   
   
Bag kunstnernavnet Ross From Friends gemmer sig den 28-årige synth-magiker Felix Clary Weatherall. I 2018 udgav han sit debutalbum *Family Portrait*, der modtog et hav af roser fra BBC Music, og sendte ham ud på de store internationale scener.    
   
På *Family Portrait* eksperimenterer han med atmosfæriske lagdelte synths, ørehængende melodier og sprøde elementer af funk og soul. Ross From Friends mestrer de vanvittige temposkift og det eklektiske mix af genrer. Hans musikalsk alsidighed har både bragt ham på tour med Little Dragon samt tildelt ham peak-time i Berghains legendariske Panorama Bar.    
   
*Family Portrait* er kulminationen på næsten to års intens studietid med at perfektionere hver eneste lille nuance på hvert nummer. Om processen fortæller han: *"I tried to be careful with every single sound. Trying new things, making a bit more of an explosive sound”*.    
   
Albumtitlen referer til den store indflydelse Weatheralls forældre har haft på hans musikalske karriere. Efter at være vokset op blandt faderens analoge udstyr, der konstant bragede dancemusic ud i barndomshjemmet, begyndte Ross From Friends sine egne musikalske sondringer i en ganske ung alder.  

**Fakta om koncerten**                
Ross From Friends (UK)                    
Torsdag den 10. februar, 2022 kl. 20.00                      
Lille VEGA, Enghavevej 40, 1674 København V                      
Billetpris 220kr. + gebyr                      
Billetsalget starter torsdag den 26. august kl. 16.00 via vega.dk, All Things Live og Ticketmaster